ปูขี่พริก แซ่บนัวทะลุมิติ
จากจุดเริ่มต้นด้วยเงินลงทุนคนละ 15,000 บาท ของ 4 หุ้นส่วนเพื่อนสนิท บอน-ชีวธันย์ เกียรตินรานนท์, แจม-ชลดา อุปวรรณ, นพ-นพณรงค์ ครุธคำรพ และเบิ้ม-ธนินทร์ ไฝสิงห์ นำพาธุรกิจ ปูขี่พริก ฮอตฮิตติดลมบนภายในเวลารวดเร็ว โดยสร้างชื่อจากเมนูสุดแซ่บ ปูไข่ดอง–น้ำจิ้มซีฟู้ดปลาร้านัว ที่พร้อมเสิร์ฟสดๆ และดีลิเวอรีส่งถึงบ้านให้ได้อร่อยกันแบบนัวๆ,นอกจากเมนูเด็ดซิกเนเจอร์ขายดิบขายดีแล้ว ร้านนี้ยังมีเมนูซีฟู้ดแซ่บๆสดๆให้เลือกชิมอย่างละลานตา สัปดาห์นี้ คุณชายแป๊ะ พาไปชิม ปูขี่พริก สาขาแจ้งวัฒนะ ตั้งอยู่ในซอยเลี่ยงเมืองปากเกร็ด 44 ตำบลบางตลาด อำเภอปากเกร็ด จังหวัดนนทบุรี โชคดีมีโอกาสเจอเจ้าของตัวเป็นๆ เลยได้เรื่องมาเล่าเพียบเกี่ยวกับที่มาของปูขี่พริกในตำนาน,คุณบอน ยิ้มแย้มต้อนรับเป็นอย่างดี พร้อมนำเสนอให้ลองชิมเมนูใหม่ที่เพิ่งสร้างสรรค์ขึ้น นั่นคือ ปูไข่นึ่งลาวา ที่การันตีว่าอร่อยแซ่บไม่แพ้สูตรปูดองปลาร้านัว งานนี้ คุณชายแป๊ะ หยิบช้อนตักไข่ปูที่อัดแน่นอยู่เต็มกระดองปูทะเลไซส์ 5 ขีด ราดด้วยน้ำจิ้มซีฟู้ดปลาร้านัวสูตรเด็ดของร้าน บอกเลยว่าตัวไข่ปูละมุนนุ่มชุ่มฉ่ำสมชื่อลาวา ตัดด้วยน้ำจิ้มรสแซ่บจัดจ้าน น้ำราดบนตัวปูไข่นึ่งกลมกล่อมหอมทั้งเครื่องปรุงจากนมและไข่ คล้ายรสสัมผัสของไข่ตุ๋นนัวๆ,ปลาหมึกผัดไข่เค็ม เป็นอีกหนึ่งเมนูแนะนำใหม่ ท่านผู้อ่านอาจสงสัยมันแปลกยังไง ใครๆก็เคยกิน คุณชายแป๊ะ ยืนยันว่าเด็ดกว่าร้านไหนๆ ด้วยความกรอบของปลาหมึกและไข่เค็ม ราดด้วยน้ำจิ้มซีฟู้ดวางบนข้าวสวยร้อนๆ กัดแต่ละคำมันสุขสำราญหัวใจชายอ้วน,คุณบอน เล่าว่า ปลาหมึกผัดไข่เค็มของเราไม่เหมือนที่อื่น เพราะเป็นคนชอบความแตกต่าง และไม่ชอบทานปลาหมึกผัดไข่เค็มแบบแฉะๆ เยิ้มๆ กระทั่งได้สูตรแบบแห้งกรอบจึงถูกใจ สูตรนี้เคล็ดลับอยู่ที่การนำปลาหมึกไปคลุกแป้งแล้วทอดให้เหลืองกรอบ ตามด้วยผัดไข่แดงเค็ม ปรุงรสชาติให้กลมกล่อม ก่อนนำปลาหมึกที่ทอดไว้ไปผัดรวมกับไข่แดงเค็มใช้ไฟแรงๆ เวลากินร้อนๆได้ความกรอบและมันของทั้งไข่เค็มกับเนื้อปลาหมึกชิ้นใหญ่สด กรอบนอกเด้งในไม่ซ้ำแบบใคร,นั่งคุยไม่ทันไรพนักงานเสิร์ฟเดินถือหม้อไฟ แกงเหลืองปูไข่หน่อไม้ กลิ่นหอมฉุย ดึงสายตาให้หันไปมอง,นอกจากอาหารซีฟู้ดแล้ว เรายังมีอาหารใต้รสจัดจ้านตามแบบต้นตำรับไว้บริการ อย่างเช่นแกงเหลืองหม้อนี้ไม่เหมือนกับร้านอื่น เพราะเลือกใช้วัตถุดิบหลักเป็นปูไข่ ทั้งสีสันและรสชาติยั่วน้ำลาย เข้มข้นถึงรสถึงใจคออาหารใต้ เชฟที่ร้านเป็นคนภูเก็ตแท้ๆ ฉะนั้นเมนูอาหารใต้รับรองว่าถึงเครื่องจริงๆ ที่นี่ยังมี ปูหลนใส่กรรเชียงปู และ แกงคั่วหอยขม ท้ารอให้ชิม,คุณบอน ย้อนถึงวันเริ่มต้นสร้างธุรกิจว่า กว่าจะมาทำธุรกิจร้านอาหาร ผมผ่านงานด้านอสังหาริมทรัพย์ ค้าขายอะไรมาเยอะ แต่การจะประสบความสำเร็จนั้นยากมาก แต่ความสำเร็จของ ปูขี่พริก เป็นเรื่องของดวง จุดเริ่มต้นเกิดจากน้ำจิ้มซีฟู้ดปลาร้านัวแท้ๆ ที่จริงผมเป็นคนไม่กินปลาร้า แต่บังเอิญวันหนึ่งไปสั่งส้มตำไทยมากิน ปรากฏว่าแม่ค้าไม่ได้ล้างครกที่มีรสปลาร้าติดอยู่ ทำให้คนไม่กินปลาร้าอย่างเราเกิดไอเดียว่าผู้หญิงทั้งประเทศชอบกินส้มตำปลาร้ากับปูดำตัวเล็กๆ ถ้าเอาน้ำปลาร้ามากินกับปูดองตัวใหญ่ๆก็น่าจะขายได้ เพื่อนๆ หุ้นส่วนช่วยกันทดลองดองปูทำน้ำจิ้มลงมือทำกันเองทุกอย่าง ปรากฏว่าเวิร์กมากๆ จึงเริ่มขายแบบดีลิเวอรีกับคนใกล้ตัว ก่อนที่ธุรกิจจะเติบโตอย่าง รวดเร็ว พูดได้เต็มปากว่า ปูขี่พริก เป็นเจ้าแรกที่คิดน้ำจิ้มซีฟู้ดปลาร้านัว,เมื่อระบบการขายดีลิเวอรีผ่านทางออนไลน์เริ่มลงตัว จึงมาบุกเปิดธุรกิจเป็นร้านอาหารเพื่อเข้าถึงผู้บริโภคหลากหลายกลุ่มมากขึ้น โดยเน้นเรื่องคุณภาพของวัตถุดิบ ต้องสดใหม่ คัดไซส์ใหญ่ ขายวันต่อวันไม่มีเหลือค้าง ส่วนรสชาติก็คุมให้ได้มาตรฐานเหมือนกันทุกสาขา จากเดิมที่มีเมนูดีลิเวอรีเพียง 6 รายการ ถึงวันนี้เปิดร้านอาหาร ปูขี่พริก ได้เพิ่มเมนูอาหารไปแล้วมากกว่า 100 รายการ,สำหรับราคาอาหาร ปูไข่นึ่งลาวา ใช้ปูทะเล 1 ตัว หนัก 5 ขีด จานละ 1,000 บาท, แกงเหลืองปูไข่หน่อไม้ คัดไซส์ปูทะเล 1 ตัว หนัก 5 ขีด ราคา 1,000 บาท, ปลาหมึกผัดไข่เค็ม 300 บาท, ปูหลน 280 บาท และแกงคั่วหอยขม 250 บาท,ปูขี่พริก แจ้งวัฒนะ เปิดบริการทุกวัน ตั้งแต่เวลา 11.00-21.00 น. โทร.จองโต๊ะ 0-2102-9457 หรือ 09-8773-6424.,คุณชายแป๊ะ
คุณชายแป๊ะ พาไปชิม ปูขี่พริก สาขาแจ้งวัฒนะ ตั้งอยู่ในซอยเลี่ยงเมืองปากเกร็ด 44 ตำบลบางตลาด อำเภอปากเกร็ด จังหวัดนนทบุรี
ปูขี่พริก แจ้งวัฒนะ,คุณชายตะลอนชิม,คุณชายแป๊ะ,ปูไข่ดอง,ปูไข่นึ่งลาวา,ปากเกร็ด,ข่าวทั่วไป